**Johan Kvalvik Stanghelle** (født 29. juli 1949 i Kvalvik i Frei) er overlege og tidligere forskningsdirektør ved Sunnaas sykehus HF, og professor emeritus ved Universitetet i Oslo. Han er fra Kvalvik i Frei/nå Kristiansund kommune, nå bosatt på Nesodden.

Utdannelse/yrkeserfaring
------------------------

Stanghelle ble cand. med. i Oslo 1977, spesialist i fysikalsk medisin og rehabilitering i 1988, dr. med. ved Universitetet i Oslo 1993, utnevnt til Norges første professor i spesialiteten fysikalsk medisin og rehabilitering fra 1995, professor emeritus fra 2019. Har vesentlig vært ansatt ved Sunnaas sykehus HF siden 1981, men ellers ved Tynset sjukehus 1977–1978, Skjervøy 1978–1979, Beitostølen helsesportsenter 1979–1981, University of Minnesota, School of Public Health 1981, Lyngdal legesenter 1983–1984, Arbeidsforskningsinstituttet 1987–1988.

Forskning
---------

Stanghelle tok doktorgrad i 1993 om virkningen av fysisk aktivitet hos pasienter med sykdommen cystisk fibrose, et arbeid som bidro til en total omlegging av behandlingsopplegget for denne pasientgruppen. Johan Kvalvik Stanghelle fikk Norsk Idrettsmedisinsk Forskningspris i 1989 sammen med barnelege Dag Skyberg for denne forskningen. 

Det vakte oppmerksomhet da pasienter med CF som ledd i denne forskningen deltok i New York City Marathon. Én av CF-maratonløperne, Ketil Moe ble etterhvert en frontfigur for funksjonshemmede både i Norge og internasjonalt.

Stanghelle har forsket på rehabilitering av pasienter med hjertesykdom, hjerneslag, ryggmargsskade, postpoliosyndrom og ulike bevegelseshemninger og smertetilstander. Han har vært forskningsdirektør ved Sunnaas sykehus, er redaksjonsmedlem i Journal of Rehabilitation Medicine, norsk representant i Europeisk forening for rehabiliteringsmedisin og European Academy for rehabilitation medicine, og har vært ansvarlig for undervisning av medisinstudenter i rehabilitering ved Universitetet i Oslo.

Internasjonal aktivitet
-----------------------

Stanghelle har vært involvert i ulike internasjonale hjelpeprosjekter og samarbeidsprosjekter, blant annet «Vennskapsskipet til Polen» i 1988, oppbygging av Laskisenteret for blinde og multihandikappede barn ved Warszawa i 1990-årene, kompetanseutvekslingsprogram med China Rehabilitation and Research Center i Beijing siden 1988, oppbygging av Lhasa Rehabilitation Center fra 1999, «China-US-Norway seminar in rehabilitation» fra 1999, utvekslingsprogram med Karelen/Russland fra 2000 og med Palestina fra 2004. Han har fra 2005 utviklet det årlige «International Network Seminar in Rehabilitation» utgående fra Sunnaas' internasjonale samarbeidspartnere. Mange av disse prosjektene er dannet som følge av hans nære samarbeid med tidligere direktør ved Beitostølen helsesportsenter, Erling Stordahl.

Annet
-----

Sammen med sine sønner Thomas og Jon Anders Stanghelle driver han eget AS inkl. plateselskapet Song Records Norway og JKS Forlag AS. De deltok i en 18-episoders TV-serie på CCTV9 i Kina 2003 («Hold up the blue sky of life»), en dramatisering av fortellingen om de funksjonshemmede «maratonheltene» Ketil Moe fra Lillesand og Mark Wang fra Kina.

I 2015 ble han utnevnt til Ridder 1. klasse av Den Kongelige Norske St. Olavs Orden for sin innsats for fysikalsk medisin og rehabilitering. I 2021 utgav JKS Forlag AS boken "Johan Kvalvik Stanghelle. Se mulighetene. Lærdom fra Beitostølen, Sunnaas og Beijing. Et portrett ved forfatteren Kristin M. Hauge", tilgjengelig på nettet og i bokhandel.

Referanser
----------

1. ↑  Johan K Stanghelle, uio.no
2. ↑  «Physical exercise in the management of patients with cystic fibrosis (CF)», University of Oslo 1993
3. ↑  MEDLINE (publikasjoner JK Stanghelle)
4. ↑  «Johan Kvalvik Stanghelle utnevnt til Ridder 1. klasse, St. Olavs Orden - Institutt for klinisk medisin». *www.med.uio.no* **(norsk)**. 26. oktober 2015. Arkivert fra originalen 24. januar 2019. Besøkt 23. januar 2019. «H.M. Kongen har utnevnt professor dr. med. Johan Kvalvik Stanghelle, forskningsdirektør ved Sunnaas sykehus HF, til Ridder 1. klasse av Den Kongelige Norske St. Olavs Orden for hans innsats for fysikalsk medisin og rehabilitering. Dekorasjonen ble overrakt av kanselliråd Mette Tverlid ved et arrangement på Sunnaas sykehus 29. september.»

Litteratur
----------

* Egil Houg: *Soria Moria. Historien om Sunnaas sykehus. Bok til Sunnaas sykehus' 50-årsjubileum* 2004.
* Bjørklund U Bjørholt PG Gogstad A et al, red. *«Er du halt, kan du ride»: Fysikalsk medisin og rehabilitering – et fag tar form*. Kristiansand: Høyskoleforlaget, 2008.
* Kristin M. Hauge. Johan Kvalvik Stanghelle. Se Mulighetene. Lærdom fra Beitostølen, Sunnaas og Beijing. Et portrett. JKS Forlag AS 2021. ISBN 9788269 237306.

Eksterne lenker
---------------

* (no) Publikasjoner av Johan Kvalvik Stanghelle i forskningsdokumentasjonssystemet CRIStin
* (no) Publikasjoner av Johan Kvalvik Stanghelle i BIBSYS

  


|  |  |
| --- | --- |
| Oppslagsverk/autoritetsdata | VIAF **·** ORCID **·** CRIStin
 |